Lyftscip - Wikipǣdia, sēo frēo wīsdōmbōc\nEndebyrdnesse dǣl ymbe\nSupported bȳ Lēohtra-þonne-Lyft Lyftingas (aerostats)\n• Ballōn • Lyftscip\nSupported bȳ LþL Lyftingas + Aerodynamic Lift\n• Cyndblendisc lyftscip\nUngemihtod fæstgefeðrod Gemihtod fæstgefeðrod\n• Gemihtod lyftwægn\n• Gemihtod glīdflēoge\nUngemihtod rotary-wing Gemihtod rotary-wing\nŌðer Gescēad Hebboðes\nLyftscip is lyftcræft þe man stēoran mæȝ þurh þǣre lyfte þȳ rōðrum and screoƿum, oþþe ōðer āþidde. Unȝeliċ ōðer lyftcræft sƿelċe lyftƿæȝnas, þe þȳ feðere þurh þǣre lyfte āþidd maciaþ, lyftscipu þurhstandaþ lyfte fyllende grēat boll mid āþiddende lyft.\nÞā hēafod lyftscipcynn bēoþ unstearċ, sāmstearċ, and stearċ. Unstearċ "blimps" sind lȳtlu lyftscipu būton innan ȝestealum. Sāmstearcu lyftscipu sind lēohtliċ māra and sum innan ȝesteal habbaþ, sƿelċe fæst ċēol. Stearċu lyftscipu mid fullum ȝestealum, sƿelċe þā grēatu Zeppelin ȝeondgarsecgiscu lyftscipu, ƿurdon dēad æfter mæniȝ ƿelcūþ scipƿracu þurh þǣm middlum 20 ȝēarhundrede.\nLyftscipu ƿǣron þā fyrmest mid stēorrliċum, ȝemihtodum flyhte, and man hīe ȝemǣne brēac fore þǣm 1940um, ac hiera nytt ƿurdon lēas æs lyftƿæȝna mihtiȝnesse ƿurdon grēator. Hiera dryre þurhstōd mid ȝetalum ƿelcūðum ƿraca, beinnende þǣm 1937 byrnende þǣre ƿætertiberȝefyllodan Hindenburge nēah Lakehurst, New Jersey, and þā brǣċe þǣre USS Akron. Man ȝiet brȳcþ lyftscipu tōdæȝ for ƿaracȳþþe, indryhteȝelimpum, and lyftiscum behealdnesse.\nCynd[adiht | adiht fruman]\nIn þǣm bæċgrunde, ZR-3, fore hit, (l to r) J-3 oþþe 4, K-1, ZMC-2, fore hīe, "Caquot" behealdnesse ballōn, and in foregrunde frēo ballōnas brocen for ȝearƿunge. US Flothere lyftscipu and ballōnas, 1931\nUnstearċu lyftscipu (blimps) brūcaþ mā lyftȝeþring þonne ymbstandende lyftȝeþring to healdenne hiera sceap þurh flyhte.\nSāmstearċu lyftscipu, ȝeliċ blimps, þurfaþ innan ȝeþring to healdenne hiera sceap, ac āstreaht, ȝemǣne bedǣledu ċēolȝestealu habbaþ āstreccende be þǣre undersīdan þæs ymbfenġes to berenne ȝeƿiht into þǣm ymbfenġe, for læssrum ymbfenġȝeþringum.\nStearċu lyftscipu ("Zeppelin") habbaþ stearċu ȝestealu mid mæniȝum, unȝeþringedum innan lyftballōnum for ārīsende. Stearċu lyftscipu ne brūcaþ innan ȝeþring to healdenne hiera sceap, and mæȝen mǣste ǣniȝ miċelu bēon.\nFram "https://ang.wikipedia.org/w/index.php?title=Lyftscip&oldid=195435" begeten\nMan niwanost wende þisne tramet on þære 02:57 tide þæs 14 Mædmonað 2019.


The New Anglo-Saxon Chronicle for 2000 AD\nTHE NEW ANGLO-SAXON CHRONICLE 2000 AD: TIDUNGA ON ENGLISCE MM AD Pointers to monthly sections 2000Jan 2000Feb 2000Mar 2000Apr 2000May 2000Jun 2000Jul 2000Aug 2000Sep 2000Oct 2000Nov 2000Dec\nAnno MM Æfterra Geola\n- Þes winter in Mongolian wæs swiþe heard mid deopum snawe and fordyde hira hors ond hira feo ond hira sceapas, ond in hira gereorde hit hatte chagân dzud, þe segþ þone hwitne þrea.\n- In þissum monaþe cwom seo seocnes influenza strang in Englalande.\n- i d: Twa þusend geara.\n- v d: Her twegen Bryttisce menn ond an Bryttisce wif cwomon to þæm suþernan polum ond hie gewodon an fotum ofer Antarctica-lande of særiman æt Patriot-hyllum.\n- vii d: Her man wolde sendan Latvisce mann Kalejs gehatenne of Englalande to Australian for þæm þe he dyde yfel ond guþmán for þæm Nazium ond he wæs ærra in Australian, ac he forecwom ond eode to Australian freolice.\n- viii d: Her wif .lvi. wintra bær .iii. cildru ætgædre æt Sunnyside in Washington underrice in American ond heo wæs giet ealdmodor.\n- Her cwom to lande in Francrice micel ele þe wæs in ele-berendum scipe Erika gehaten þe sanc an .xii. dæge Geolmonaþes, ond sare afýlede þone særiman.\n- xi d: Her neah Man-iege stormwind sanc Hwitearniscne1) bát Solway Harvester gehaten ond .vii. fisceras aswulton in sæ, ond þæs bates nama wæs gewriten æt Cyrice-Cúþbeorhte2). Ond ealle þisra menn wunodon an Hwitearn-iege. Ond on .xxvi. dæge Midsomermonaðes man ræred þone bat of sæ.\n- xv d: Her in Belgrade sum asceat Arkan þe dyde micle guþmán in Bosnian, ond on .xxv. dæge he wearþ gebyrged.\n- xvi d: Her neah Guatemala ceastre se fyrbeorg Pacaya onwac.\n- xxv d: Her fyf Bryttisce wif gengon on fote ofer Antarctican snawweste to þæm suþernum polum.\n- xxvi d: Her wæs great ond deop snaw in norþeasternum dælum Americae.\n- Her æt Stockholme in Sweolande wæs gemot þeoda þæt hie geræden hu man tæce ymb þone Holocaustum.\n- xxvii d: On þissum dæge in geare .mcmxlv. wearþ gefreogede se hearmmæra deaþstede æt Auschwitz, ond forþy þæm ærdæge þa Brytlandiscan witan lagodon þæt þes dæg eallra geara sceal in Bretlande in gemynde þæs Holocausti.\n- xxviii d: Her in Israhela land feoll snaw deopora þonne wæs in fyftig gearum, ond in Jerusaleme se snaw læg to .xv. inceum.\n- xxx d: Her in greatum regne in Transylvanian þæt ator cyanide rann ut of loca-lace æt þære golddelfunge Baia Mare Aural neare Oradea ceastre in Romanian, ond on .xv. dæge Solmonaþes hit cwom in Tisa-ea þe eac hatte Tisza, ond cwom in Danube ea, ond acwelle unrim fisca ond dyde sarne hearm.\n1) Hwitearn = Whithorn (in SW Scotland).\n2) Cyrice-Cúþbeorht (reversed part order due to Celtic influence?) = Kirkcudbright (in SW Scotland).\nAnno MM Solmonað\n- i d: Her dema sendede to carcerne Dr.Shipman for þæm þe he acwellede .xv. menn ond wif mid þæm atore diamorphine, ond sume secgaþ þæt he acwellede .cl.\n- Her man fand þæt an Dominicisc wif Elizabeth Israel gehaten wæs .cxxv. wintru eald, ond heo wæs þeowes dohtor, ond heo is ieldest in worulde.\n- Her lyftcræft feoll in heahsæ neah þæm Elpendban-særiman in African, ond .clxix. menn aswulton, ac teon wurdon generede.\n- iii d: Her in Chechnia-lande þa Chechniisce wæpnedmenn alætton Grozny ond eodon in þa hean Caucasus-beorgas, for seo Russisce fyrd wæs giet great ond strang.\n- Her forðferde George Levett, ond in geare .mcmxlviii. he worhte micle to macianne Israhela landes lyftfyrd þonne wæs great pleo þara Arabþeoda.\n- iv d: Her dyferas fundon þa lic þara manna þære Solway Harvester ond brohton hie to lande.\n- vii d: Her Afghanisce menn fengon lyftcræft ond brohte hit to Stanstede in Eastseaxnum, ond in him wæron manige Afghanisce, ond manige hira woldon wunian in Englalande, for se Taliban nu ricode Afghanistan swiþe hearde.\n- xi d: Her to eastdælum Suþafricae ond to Mozambique cwom se greatost regen in .xxx. gearum ond great flod fordyde þone hærfest ond þa strætwegas.\n- xii d: Her þa witan Englalalandes fengon ric in Norþiralande.\n- xxi d: Her in Suþafrican þa wyrste wealdfyr in .xl. gearum fordydon micel wild land ond manige wingeardas.\n- xxii d: Her se hweolstorm Elina cwom of India-heahsæ to Mozambique betweonan Beira ond Inhambane ond rann in Zimbabwe ond ofereode micel land mid winde ond greatum regne ond fordyde þone wæstm, ond þæt wæter rann to eastan ond macode þa flodas deoporan.\n- xxiii d: Her in æfne forþferde Stanley Matthews se swiþe mæra fotðoðormann, ond he lifde .lxxxv. wintru, ond þæm .iii. dæge Hreðmonaðes he wearþ gebyrged.\n- xxvi d: Her giet flod in Mozambique wearþ deopora, for þæm þe wæs sar ond great regen þær ond in Suþafrican ond in Zimbabwe þe rann to eastan in Limpopo-ea ond in Save-ea. Ond wæron þær ane fyf wingwindendas to nerianne menn of eallum þæm deopum ond widum flodum, ond ane þreo hira habbaþ windels, ond Suþafrica ne giet sendede maran, for in Suþafrican eac wæs wen greatra floda. Ond wæs wen þæt oþer hweolstorm gehaten Felicia cume to þæm landum; ac he cwom to ende ofer sæ ond ne cwom to lande. Ond in Botswana eac great regen dyde hearm, ac mæste dæl þisses wætres sceal rinnan binnan lande to Makgadikgadi sealtwonge ond ne to sæ.\n- xxvii d: Her in Íslande se fyrbeorg Hekla onwac.\n- xxviii d: Her Suþafrica sendede eac þreo wingwindendas to Mozambique. Ond Kariba-lacu wearþ full, and æfter þæm Zambezi-ea flodwæter rann eac to Mozambique, ac Cahora Bassa-lacu heald þæt wæter. Ond giet oðer hweolstorm Gloria gehaten cwom to Mozambique ond eac to Madagascare, ond from þæm in æfterdagum Frencisc wingwindendberend ahte alættan Mozambique ond gan to Madagascare to nerianne menn of flodum.\nAnno MM Hreðmonað\n- ii d: Her General Pinochet wearþ gesended of Englalande to hame to Chile, for þæm þe sume segdon þæt þurh ieldo ond seocnesse he ne miht gan fore deman. Ac æfter þæt he cwom to Chile-lande he wearþ ongean hal.\n- iii d: Her nu sind .xv. wingwindendas in Mozambique.\n- Her æt Den Haag wearþ gebrohte fore deman se Croatiscan heretoga Blaskic for guþmáne for þæm þe he lædde menn þe acwelledon ond bærnedon .c. Muslimisce menn æt þæm wice Ahmici in geare .mcmxcvii..\n- viii d: Ymb þisne dæg þæt flodwæter rann from Mozambique.\n- xi d: Her hweolstorm macode great flod in norþwesternum dæle Australian.\n- xii d: Her se papa Johannes Paulus .ii. ond sume þære Curiae segdon mea culpa for manigum yflum ond hearmum þe þeowas þære Romacatholiscan Cyrice geodagum hæfdon gedon.\n- xiii d: Her se Bosnisca Serbisca heretoga Radislav Krstic wearþ gesendede fore demum æt Den Haag in Neþerlande for þæm þe his here ofsloh manige Muslimisce menn þonne hie nomon Srebrenica ceaster.\n- Her wæs heahceosung in Hispaniam.\n- xx-xxi dd: Her in þissum dagum in suþwestdæle Ugandan man fand þusend manna oþþe maran þe godcundlic sectus ofsloh ond bebyrgede, ond se sectus forewitegode þæt woruldes ende sie on ærestum dæge geares .mm..\n- xxi d: Her se papa Iohannes Paulus .ii. cwom to Amman ceastre in Jordane ond in æfne to Jerusaleme. Næfre ær papa cwom to Israhela lande. Ond he is se ærest papa in .cd. gearum þe nis Italisc.\n- xxii d: Her se papa cwom to Beþlehem. Ond Cormac Murphy O'Connor wearþ Romacatholisce arcebiscep Westmynstres.\n- xxiii d: Her se papa cwom to Yad Vashem þær is micel gemynde þæs Holocausti, ond þær he métte Iudeisce wif þe he nerede of þæm Nazium þonne he wæs geong preost in Pola lande.\n- xxiv d: Her se papa cwom to Galilé-sæ ond spræc þær Iesus spræc þa Sermonem in Monte.\n- xxv d: Her se papa cwom to Nazareth þær engel segde þa Annunciationem to Marian Iesuses moðore ond in æfne he eode to Geþsemane wyrtgearde.\n- xxvi d: Her se papa gebadd æt þæm Westernum Wealle in Ierusaleme, for forgifenesse for þæm hearmum þe Cristnas dydon to Iudeum in manigum gearum. Ond he eode in þa Cyrice þæs Sancti Sepulchri þær geo læg Iesuses lic, ond he afleag to hame to Roman.\n- Her wæs heahceosung in Russian, ond Vladimir Putin feng to rice.\n- xxxi d: Her in suþwestdæle Hokkaido-iege in Japane se fyrbeorg Usu onwac ond dunnade þæt land, ond man þurfte alædan þa ceasterware þreora ceastra from his pleo.\nAnno MM Eastermonað\n- In þissum monaþe wearþ widcuþ werum seo sara drygþ in Ethiopiam, ond þis wæs þridda gear þonne þæs landes regen ne cwom, ond se wæstm ond þæt feoh sind deade. Ond þider menn sendaþ fod, ac is wen þæt guþ wile derian þa fedung, for þæm þe þa Ogadenware sind Somali cynn ond gemang him is unæwlic fyrd gehaten ONLF þe secþ beon freo of Ethopian, for þæm þe in Ethiopan sind manige cynn, ond Ethiopiae heafodcynn þe rixaþ in Addis Ababa is Amharisc; ond eac is guþ betweonan Ethiopian ond Eritrean, ond Eritrea ær lange wæs dǣl Ethiopiae.\n- In þissum monaþe sumor cwom to norþdælum ond westdælum Indiae mid sarre hæte þe fordrygede þæt land ond his wiellas ond ofsloh manig feoh, ond sumorregen ne sceal cuman fore Midsumermonaðe, ond sumorregen ne cwom in gearum .mcmxcviii. ond .mcmxcix., ond fyf millionas Indiscra sind in pleo hungres.\n- In þissum monaðe wæs micel spæc betewox Microsoft ond sumum Americae rixienda ymb ceapunge hnesceware ond heardware for circolwyrdum.\n- ii-v d: Her winter cwom ongean to Englalande mid forste ond snawe ond acwellede manige geonge lamb.\n- vi d: Her forþferde Habib ben Ali Bourguiba þe rixode Tunisian of geare .mcmlvi. to geare .mcmlcccvii., ond he lifde .xcvi. wintru. Ond ær þæt he feng to rice Tunisia ne rixode hire sylfe siþþan Roma nom þæt land of Hannibale þe rixode geo in Carthagine.\n- ix d: Her wæs heahceosung in Greclande.\n- xiv d: In Zimbabwe in þissum monaðe wæs gewinn, for þæm þe heahceosung wæs neah, ond wæs wen þæt Mugabe ne healde to rice, ond for þy sume gehaten war veterans (þe is: guþieldran) nomon be mihte land of þæm hwitum geburum, ond þas guþieldran secgaþ þæt hie fohte for freodome mid Mugabe wiþ þæm rice þæs Ian Smith, ond on þissum dæge in þæm gewinne an hwit mann and twegen swearte menn wurdon ofslagen, ond on .xviii. dæge an oþer hwit mann; ond Mugabe foresittend ne spræc wið þæm deaðum. In Zimbabwe sind twegen þeod, Shona ond Matabele, ond þa Matabele eac hatton Ndebele, ond geo wæs guþ betweox him, ond Mugabes hyldu is for þæm Shona. God bringe rihtne ende.\n- xix d: In þissum monaðe wæs spæc ymb þone cild Elian Gonzelez, ond in blotmonaðe .mcmxcix. he ond sume oðre Cubisce aflugon of Cuban to Floridan in bate, ac seo bat sanc in heahsæ ond his moðor adranc. Ond manige his cynnes þe sind in Floridan wyscodon þæt he bide þær, ac Juan Miguel Gonzalez his fæder wyscode þæt Elian ga ongean to Cuban mid him. Ond on þissum dæge deman in Atlanta ceastre lagodon ðæt he mæg bidan in American oþþæt Federaliscan deman geceosen ymb hine in Þrimilcemonaðe. Ac in nihte .xx. ond .xxi. daga Eastermonaðes ean warnunge Federalisce menn mid strangum fyrwæpnum swilce sie wið heardum wearge nom hine be mihte þenden he sleop of his huse in Miami ond to Washingtone ond to his fædre, ond manige ond Miami ceastre burhtoga wæron yrremod æt þæm.\n- xx-xxi d nihte: Her wingwindend Weala landes æwearda feoll on hus in Cardiff ceastre, ac þa þreo menn in him ne wurdon gewundod.\n- xxiii d: Her Abdullah .ii. cyning Iordanes eode in bate of Aqaban to Eilate ond mette sume þeodtogan Israhela landes.\n- xxiv d: Her Philippinisce sæweargas macodon onscyte on þone dyfungstede on Sipadan-iege ond anomon .xx. gislas to Jolo-iege (þe man segþ `Hholo').\n- xxv d: Ymb þisne dæg seo fotðoðorgeferscipe Manchester United sceolde bycgan Niþerlandiscne mann Ruud van Nistelroy, ond his weorð sceolde beon .xviii. ond healf millionas punda, ond næfre ær wæs swylce weorð forðoðormannes, ac on þissum dæge man fand þæt wæs wen þæt he ne miht lacan, for þæm þe his rihtan cneowes ligamentum mediale wæs gedered, ond eaðe mæg eac þæs cneowes ligamentum cruciatum 1) anterius, ond he eode to hame to Niþerlande. Ond he sceolde alættan his plege þenden þæt cneow hælede, ac he giet plegode hearde, ond on .xxviii. dæge þæt ligamentum cruciatum 1) anterius bræc æt Eindhovene æt his fotðoðorgeferscipe, ond þurh anum geare he nyle beon hal to lacanne, gif he a læcþ ongean. Ond his weorð æt fotðoðore wearþ naht, þe ær was swiðe micel. Swa God scæwþ þæt se mihtigost mæg weorþan lytel.\n- xxviii d: Her in American deman segdon þæt Microsoft sceal weorþan getwæmde, ond an dæl sceal syllan þa rihtendgesamnung þe hatte Windows, ond se oþer dæl sceal syllan þa gefremminge þe rinnaþ under Windows, ond þæt Microsoft sceal macian widcuþ þa frumregolas sumra his gefremmunga. Ond on .xxix. dæge Microsoft badd wiþ þære demunge.\n- Her in Zimbabwe Chenjerai Hunzvi ond þa hwitan geburas sohte frið, ac is lytel wen þæt feoht ond beot swiðriaþ. Ond he háteþ his sylfne Chenjerai Hitler Hunzvi ond is folctoga þara guþieldran þe secaþ fón land of þæm hwitum geburum. ac on xxix dæge Mugabe foresittend segde þæt he wolde fón land of þæm hwitum geburum. Ond in æfterrum dagum wæs mara swylc gewinn.\n1) Here medical Latin uses cruciatus as "arranged in cross shape" and not as its classical Latin meaning.\nAnno MM Ðrimilcemonað\n- i d: Her in Lundenbyrig wæs scawung wiþ þæm capitalismum, ond heo wearþ yrre ond nið ond forspillednesse ond menn deredon þa licnesse þæs mæran guþtogan Winston Churchill mid yflum writungum ond giet þone guþdeaþhaligne Cenotaphum.\n- iii d: Her siþ ond late þa twegen Libyisce menn Abdelbaset Ali Mohmed al-Megrahi ond al-Amin Khalifa Fhimah eodon fore deman æt Camp Zeist in Niðerlande for þæm þe hie forspilledon þæt Americisce lyftscip æt Lockerby in Scotlande in geare .mxmlxxxix. ond ofslogon .cclxx. menn. Ond man hæfde gelagode þæt se démungstede sie dæl Scotlandes þenden þa twegen wæron in carcerne þær ond seo spæc rann, ond æt ende man demde þæt al-Megrahi wæs gyltig ond Fhimah næs gyltig. Ond Camp Zeist wæs geo Americisc guðlyftsciphyð.\n- Her on Basilan-iege in þæm Philippinum seo fyrd nerede sume gislas þe Muslimisce wealdweargas feng ymb fyftig dagas ær, ond mæst dæl hira wæron Cristene cildru of ceastre on Basilane, ac sume þara gisla wurdon ofslægen.\n- iv d: Her in Englalande wæs ceosung for burh-witenagemotum, ond Ken Livingstone wearþ ceastertoga in Lundenbyrig.\n- Her swiðe deriende wælwyrm cyrcolwyrda gehaten `Love bug' oþþe `I love you' asprang of Manila ceastre ofer worulde þurh þæm email ond dyde micel hearm.\n- ix d: Her in New Mexico underrice in American strang wealdfyr asprang to Los Alamos ceastre ond bærned .cd. hus oþþe ma, ac man segþ þæt nis pleo for þæm cyrnwæpengeweorcstede1).\n- Her Bryttisce feallhleofyrdmenn2) ond sæfyrdmenn3) eodon in Sierra Leone in African to nerianne Bryttisce menn þe wunodon þær, for heard ond wælgiefre wealdhere gehaten RUF þe fohte lang wiþ þæs landes folce wearþ pleo for Freetown þe is seo heafodceaster. In Sierra Leone se RUF hæfde gefangen fyf hundræd fyrdmenn þæs UN.\n- x d: Her þæt Indisca folc wearþ mara þonne an billion.\n- xiii d: Her in Niþerlande micel fyrweorc-oden utbærst neah Enschede ond tobærned .cd. hus, ond ofsloh .xx. menn oþþe ma, ond wundode .dlxii. menn.\n- xiv d: Her in Sierra Leone UN-isce ond Sierra Leonisce fyrdmenn fuhton wiþ þæm RUF æt Masiaki ond ahton wælstowe gewald. Ond se RUF freogede xl UN menn þe hie hæfdon gefangen.\n- Her þæt gewinn in Zimbabwe giet rinnþ, ond guþieldran fengon micelne feoh-tun gehaten Gwenoro þe Ian Smith áh, ond ærdagum he rixode Zimbabwe þonne hit hatte Rhodesia.\n- Her Ethiopia ond Eritrea fuhton æt Badme, ond þa Ethiopisce ahton wælstowe gewald.\n- xvii d: Her in Freetown UN-isce fyrdmenn fengon Foday Sankoh heretoga þæs RUF, ond wæs gefeoung æt þæm, ond neah Freetown lyftfelde wæs gefeoht betweox Brytticum feallhleofyrdmannum ond þæm RUF.\n- Her twegen Bryttisce sæfyrdmenn cwomon to þæm norþernan polum, ond hie eodon on fotum þurh eallum siþe.\n- Her in København þe is Denemearce cyneceaster wæs heard gefeoht betweox Arsenaliscum ond Galatasarayiscum fotðoðorfylgerum.\n- xix d: Her wearþ geboren Leo sunu þære Claire Blair wif Englalandes heahþegnes.\n- xx d: Her forþferde seo mæra writere Dame Barbara Cartland, ond heo lifde .xcviii. wintru.\n- xxii d: Her in Sierra Leone se RUF freogede .xxix. UN-isce gislas.\n- Her þa Bryttisce þeodtogan segdon þæt hie woldon lagian þæt deman magon fón mándædwyrcan æht.\n- Her forþferde se mara truð Sir John Gielgud, ond he lifde .xcvi. wintru.\n- xxviii d: Her in Sierra Leone eall þara UN-iscena gisla nu sind freo.\n- Ymb þisne dæg in geare .mcmxl. manige lytle batas neredon .cccxxxviii. þusend fyrdmenn Bretlandes ond fyrda þe fuhton mid him, æfter Hitleres here bærst þa scyldburh æt Sedan ond foredraf hie to Francrices særiman æt Duncyrice4). Forþy her manige þara bata woldon faran ongean to Duncyrice, ac for strangum unwedere anne twegen mihton cuman. Ond on .xxxi. dæge .lxi. þara bata eodon to Dofre5), ond mid him wæs MTB 102, þe in geare .mcmxl. wæs se swiftost Bryttisca guðsæcræft. Ac hie ne mihton faran to Duncyrice þæm dæge forðy giet wæs unweder, ac on þæm oðrum dæge Midsumermonaðes .lviii. hira foron of Dofre to Duncyrice, ond HMS Somerset lædde hie. God sie geðancod þæt næs swylc unweder þær in geare .mcmxl..\n- xxix d: Her in Lundene æweardas fengon sum Barry Michael George for þæm þe on .xxvi. dæge Eastermonaðe geare .mcmxcix. he asceat Jill Dando, and on .ii. dæge Æfterra Liða man fand þæt he wæs gyltig.\n- Her in Fiji-iegum seo fyrd nom þæt rice æfter þæt þurh endleofan dagas wæs gewinn gemang þæm Fijiwarum æfter þæt mann nomon sume Fijiisce þeodtogan swa gislas.\n- xxx d: Her in Norþiraland ongean wearþ gegifen þæt rice to Stormonte, and sum Catholicisce and sum Protestantisce rixiaþ. God gife þæt ongean ne wearþ gewinn þær.\n1) cyrn- = nuclear (as in atom or biological cell) (compare German Kern-).\n2) feallhleo = parachute (c.f. German Fallschirm).\n3) sæfyrd = the Marines.\n4) Duncyrice = Dunkirk (French "Dunkerque", Flemish "Duinkerke").\n5) Dofer = Dover.\nAnno MM Midsumermonað\n- i d: Her sum læg utberstend in Hamersmiþþebrycge1) in Lundene, ond hit utbærst, ac seo brycg ne feoll ond hit dyde lytel hearm.\n- Her in Wasserbillig wice in Luxembourge æweard asceat ond wundode mann þe heald .xxv. gislas ond manige þara wæron cildru, ond hie freogodon ealle þara gisla.\n- Her Elizabeth cwen Englalandes wæs æt symble mid Camilla Parker-Bowles þe Charles æþeling lufode ær.\n- iii d: Her wæs halig begong in Duncyricehyðe on Francrices særiman ond þær wæron manige þe wurdon generede þær in geare .mcmxl. ond manige þara lytlena bata þe neredon hie.\n- Her in Norþhymbrum in Englalande wæs great regen ond flod.\n- iv d: Her in þæm Solomon-iegum sume wæpnedmenn gehaten Malaita Eagles fengon þa heafodceastre. Ond giet is gefeoht in Sierra Leone.\n- v d: Her under sæ be westan Bengkalu ceastre on Sumatran wæs heard eorþstyren ond his miht wæs Richter 7.9, ond hit acwellede .ciii. menn oþþe ma.\n- vii d: Her wæs gefeoht in þæm Solomon-iegum. Ond giet is gefeoht in Sierra Leone.\n- viii d: Her Americae þeodtogan lagodon þæt Microsoft sceal weorþan getwæmed.\n- Her in Athenae in Greclande twegen menn ascoton Brigadier Stephen Saunders þe wæs Bryttisc ambahthusmann.\n- x d: Her forþferde Hafez al-Assad foresittend Syriae, ond he lifde .lxix. wintru, ond he rixode .xxx. wintru, ond Bashar his sunu feng to rice. Ond in Arabgereorde "al-Asad" segþ "se leo". Ond on .xiii. dæge Hafez al-Assad wearþ gebyrged æt Qardaha wice þær he wearþ acenned.\n- xii d: Her lytel lyftcræft feoll in Mæresea2) neah Liferpóllyftfelde3) þenden hit bær seocne mann of Man-iege to Liferpole3), ond eall fyf menn þe wæron in him adruncon.\n- xiii-xv dd: Her þeodtogan Norþkoreae ond Suþkoreae metton in Pyongyang þe is Norþkoreae heafodceastre, ond næfre ær wæs swylc gemot siþþan Korea wearþ getwæmde in geare .mcmxlv..\n- xvi d: Her forðferde Nagako widwe Hirohitos caseres Iapanlandes, ond heo lifde .xcvii. wintru, ond heo acennede eahta cildru, ond heo wæs moðor Akihitos caseres.\n- xix d: Her án cyleberende4) wægn cwom of scipe æt Dofre hyðe ond in him hyðweardas fundon .liv. menn ond .iv. wife þe sohton cuman in Englaland wiþ æwe ond hie wæron ealle deade of lyftleasnesse, ond twegen menn þe giet lifdon. Ond hie eall sind Cinalandisce ond man segþ þæt hie cwomon of Fujian lande. God frefre hira cynn ond þa menn þe þurfton utberan þa lic.\n- Her on Halmahera iege in Indonesian wæs gefeoht betweox Cristenum ond Muslimiscum wicwarum ond .cxiv. hira wurdon ofslægen.\n- xxii d: Her .xv. geonge menn aswulon in fyre in boþle in Childers ceastre neah Brisbane in Australian, ond .vii. hire wæron Bryttisce oþþe Irisce.\n- xxiv-xxv d: Her wæs heahceosung in Zimbabwe, ond Mugabes fylgeras fengon ymb healf þara witenagemotmannscipa.\n- xxvi d: Her menn hæfdon gefunden eall manncynnes genoma þe is gewriten in his DNA, ond man segþ þæt hit hæfþ .mmm. milliones stafa, ond seo findung wæs teon geara geweorc.\n- xxix d: Her Elian Gonzales ond his fæder flugon to hame to Cuban.\n- Her carcinoma anom John Aspinall þone wilddeorhyrde, ond he lifde .lxxiv. wintru.\n1) Hamersmiþþe = Hammersmith (in west London) (the name means "smithy where hammers are made").\n2) Mæresea = the river Mersey (the name means "Border River").\n3) Liferpól = Liverpool. The name means "liver pool", where "liver" described the consistency of the ground, Liverpool started as a fishing village by a tidal creek, which was later made into the Old Dock, which has since been filled in.\n4) cyleberende = cold-carrying = refrigerated.\nAnno MM Æfterra Liða\n- In þissum sumere wæs heardra dryhþ in dælum Kenyan þonne wæs in hundteontig gearum, ond manige feo aswulton, ond sume þæs Masai folces drifon hira oxan in Niarobi ceaster seocende wæter ond græs.\n- i d: Her Carl .xiv. Gustav cyning Sweolandes ond Margrethe .ii. cwen Denemearces openodon niwe swiðe lange brycg þe scytt of København to Malmö ofer Öresund wætre. Giet wæs niw brycg ofer Storebælt þe scytt of Nyborg on Fyn iege to Naksskov on Sjælland iege, micel wundor ofer widum wætre, ond nu man mæg drifan of Germaniae to Sweolande ean scipe.\n- v d: Her in Greclande ond Bulgarian weder wearþ swiðe hat mid strangum wealdfyrum þe in æfterrum dagum fordydon manige olivatreowas ond micel dæl Samos-iege in Aegea-sæ wearþ forbærned.\n- ix d: Her Festus Mogae foresittend Botswanae segde þæt wæs fær þæt in æfterrum gearum seo seocnesse AIDS wille ofslean mæstne dæl his folces.\n- Her forþferde Lord Robert Runcie þurh carcinomate ond he ær wæs arcebiscep æt Cantwarabyrig1), ond he lifde .lxxxviii. wintru, ond on .xxi. dæge he wearþ gebyrged.\n- xi d: Her Clinton foresittend ond Ehud Barak ond Yasser Arafat ongunnon metan æt Camp David in American to secanne frið.\n- Her in Nigerian þeofas brucon ele-ædre æt Adeje wice neah Warri ceastre, to stelanne ele, ond se ele wearþ to fyre ond ofsloh hundræd menn.\n- Her in Mozambique giet micel land is under flode.\n- Her in Baikonure in Kazakhstane Russia upsendede fyrspere Proton gehaten þe bær dǣl niwes micles woruldrum-wices "International Space Station" gehatenes, ond se dæl hatte Zvezda, þe segþ Steorra, ond þes dǣl foræt .ccclx. milliona dollara, ond þis woruldrumwic sceal weorþan fullfremmede in geare .mmv..\n- xii d: On þissum dæge eallra geara in Norþiralande sind scawunga þara Orangiscena manna, ond in þissum geare wæs lang gewinn æt Drumcree for þæm þe þa æweardas ne alyfaþ þæt þa Orangisce menn gan andlang anum wege þær Catholicisce menn wuniaþ.\n- Her in Fiji-iegum George Speight freogede þe æftemeste þara .xxvii. gisla þe he nom in Fiji-landes þeodtogahuse on .xxx. dæge Þrimilcemonaðes, ond he wille þæt þa Indisce þe wuniaþ on Fiji ne healden ric ofer þæm Fijiwarum, ond on .xviii. dæge he ond his menn eodon ut of þæm þeodtogahuse.\n- xx d: Her regen macode greatne flod in Sweolande.\n- xxii d: Ymb þisne dæg þeodtogan metton on Okinawa iege to gerædanne hu hie willen animan þa forgrindendre byrðen eftgieldunga of earmum þeodum; ac sume secgaþ þæt þis gemot foræt mara sceattas þonne eall þe earm þeod swa Cameroon mot eftgeidan.\n- xxv d: Her þenden hit fleag uppe of grunde Concorde lyftscip feoll to eorþe on boþl giesthuses in Gonesse ceastre be westan Paris Charles de Gaulle lyftfelde ond aswulton hundræd Germanisce menn þe hit bær ond his nigon scipmenn ond fyf þe worhton in þæm giesthuse, ac an Centisc mægð hleop of þæm giesthuse and nerede hire feorh. God frefre hira cynn. Ond sume secgaþ þæt þenden hit rann to afleoganne án his hweol-ecga tobærst ond dæl fleag in muþ anes his scufenda ond derede hit.\n- Her in Camp David endodon hira gemot Ehud Barak ond Yasser Arafat, ond hit ne brohte frið, for þæm þe hie ne mihton gecweðan ymb Jerusalemes ealde ceastre ond eastdæle. Ond on .xxx. dæge sume metton ymb þis in Jericho.\n- Her in Fiji-iegum George Speight wearþ worht hæft be fyrdmannun þe werodon anne weg ond he wearþ gesett in carcerne. Ond ofer nihte man tiehþ fyrstafas, ond in æfterrum dagum his gesiðas giet macodon gewinn.\n1) Cantwaraburh = Canterbury (= "fort of the Kent-dwellers").\nWith thanks to Andrew Smith for the entry about Fiji for the 25th.\nAnno MM Weodmonað\n- iv d: Her Elizabeth Englalandes cwene moðor wearþ hundteontig wintru eald, ond þy on .xi. dæge Æfterra Liða wæs micel mærung for þissum ond halig begong in Scti Paules cyrice in Lundene ond .mmd. menn wæron þær ond þa cyningas Belgiae ond Norþweges ond se heahheretoga Luxemburge. Ond on .xix. dæge Æfterra Liða wæs ongean mærung. Næfre ær mann oþþe wif Englalandes cynecynnes lifde hund wintru.\n- v d: Ymb þisne dæge in Eastengle aras seo hearmweorcende seocnesse swina þe hatte swinfefor ond of þæm wearþ micel pleo for swinum in Englalande.\n- xii d: Her in þæm miclan Russiscan cyrnmihtan1) undersæscipe Kursk torpedoscufend utbærst in his wæpenholdunge ond of þæm manige oþre his torpedena utbærston ond bræcon þæt scip ond hit sanc to botme Barents-sæwe ond .cxviii. menn in him. Ond .xix. dæge Bryttisc scip Normand Pioneer gehaten cwom to þæm stede ond mid him lytel undersæbat LR5 gehaten to secanne nerian ænige þæs Kurskes menn þe giet libben, ond Norþwegisce dyferas eac eodon þider, ac hie fundon þæt nænig giet lifde.\n- xxi d: Her wæron greate stormas on Englalande mid spinnwindum ond miclum hægle.\n- xxii d: Ymb þisne dæg wæron micle wealdfyr in American westdælum.\n- xxiii d: Her lyftcræft feoll in sæ neah Bahrain lyftfelde ond .clxiii. in him ond ealle hira aswulton ond mæste hira wæron Ægyptisce.\n- xxv d: Ymb þisne dæg in Norþiralande gewinn wearþ betweox twæm dælum þara Protestantiscra Ulsterwara ond sume menn wurdon gescoten. God bringe frið.\n- xxv d: Her in Sierra Leone wealdhloð gehaten West Side Boys feng .xi. Bryttisce fyrdmenn, ond on .xxx. dæge hie freogodon fyf hira.\n- xxvii-xxviii d: Her in Moskvan wæs fyr in Ostankino 2)feorrseoung-senderes torre ond .iv. aswulton ond hit is se hiehst boþl in Europan buton anum, ond of þissum great dæl Russiae is ean feorrseounge.\n1) cyrn- = nuclear (of atom or in biology) (c.f. German Kern-).\n2) feorrseoung = television; feorrseond = television set.\nAnno MM Hærfestmonað\n- v d: Her Papa Johannes Paulus Secundus geinseglede segen Dominus Jesus þe asægde þæt gesyntu sie onfunden fulfremedlicost anan þurh þære Romaniscan Catholican Cyrican.\n- vi d: Her ongunnon gewinn ond acwellunga manna in West-Timor ond wingwindendas flugon fram East-Timore to West-Timore to ahreddanne menn þara Geanlæhtena Þeodscipa1) þe landhere heold þær.\n- Her wæs ceosung in Australiae, ond se folc ceas þæt Elizabeth .ii. sceal giet beon hira cwen ond þæt hie nyllað habban foresittend.\n- vii d: Her in Francrice wægndriferas ond oþre þe drifaþ for geweorce ongunnon besittan ele-odena for þæm þe hie wurdon yrremode ymb þone weorþ dieseleles, ond of þæm wearþ great wana eles in Francrices.\n- viii d: Her manige in Englalande ongunnon don gelice æt ele-odene æt Stánhláwe3) in Legeceasterscire, ond æfter þæm menn dydon gelice æt manigum oðrum ele-odenum, ond of þæm wearþ great wana eles in Brytene.\n- Her in warehuse in Bogotan in Colombian æweardas fundon undersæscip þe sume Colombisce ond Russisce mánhloðmenn macodon þætte hie dyrne beren cocaine ond he is hundræd fet lang ond wel gemacode swa in scipfyrde. Þa mánhloða sind strange, gif hie magon macian undersæscip dyrne.\n- Her se wealdhere þe is in Jolo iege freogede feower hira gisla.\n- x d: Her in Sierra Leone æt sunnupgonge Bryttisce feallhleofyrdmenn ond SAS-menn flugon to Feri-Bana ond Magbani wicum in wealde ond fuhton wið þæm West Side Boys wealdhere ond ahton wælstowe gewald ond ofslogon .xxv. hira ond fengon Foday Kallay hira heretoga ond .xvii. oþre hira ond freogede hira siex gislas. Ac se wealdhere fohte hearde ond twegen fyrdmenn wurdon sare gewundode ond án þisra æfterra forþferde, and he wæs mann þæs SAS. Ond in æfterrum dagum .xlv. menn þæs wealdheres gebugon.\n- Her Canadisc seocendbat St.Roche gehaten cwom to heahsæ ond hit hæfde gerunnen þurh þæm swiðe isfærmærum `North-West Passage' in buton nigon wucum ond hit næfre fand forstandende ís. Wel þis scæwþ ða wearmung þæs eorþes, for þæm þe geo Frobisher rann þurh þæm wege ond his scip wæs twegen wintru gefroren in ise.\n- xiv d: Her fore sunnupgonge æt Stánhláwe3) þa besittende alætton þone stede ond hira hloðtoga segde þæt þa oðre æt oðrum stedum sceoldon don gelice, for þæm þe hie ne wyscedon þæt se wana eles do maran hearm in Brytene.\n- Her wearþ widcuþ þæt Robert Ballard ond sume in lytlum undersæbate fundon under .cccxi. fotum wætres neah Turclandes norþernan særiman stede ealdes wices, ond þis scæwþ þæt seo Swearta Sæ (þe in Boclædene hatte Mare Euxinum) rás feorr swiþe cwice ond ymb .mmmmmdc. gearu fore Xtes acennednesse fordranc formicel land þeoda þonne sæ þurhbærst greatne hrycg eorþe in Bosporus oþþe Dardanelles nearwum þenden seo sæ sláwe rás þenden seo Ís-tíd endode, ond þa Sancta Biblia amearciaþ hit ond hit is Noahes flod.\n- xv d: Her in Sydney in Australiae ongunnon þa .xxxvii.þan Olympiscan plegan.\n- xvi d: Her seo Philippinisca fyrd fór mid mihte to Jolo iege ond fohte hearde wiþ þæm wealdhere.\n- Her ymb Portesmuðan anes monaðes regen feoll in twæm stundum ond macode flod.\n- xvii d: Her wæron mærunga in Brytene for þæm þe in geare .mcmxl. Bretlandes lyftfyrd þe hatte seo RAF fuhton lange in lyfte ofer Brytene wið Hitleres lyfthere þe hatte seo Luftwaffe ond seo RAF ahte wælstowe gewald.\n- xviii d: Her swummon Australisce menn ond hraðlice æt þæm Olympiscum plegum in hiera lande, fulneam suðlanda ytmæstum, æt Sidney ceastre in Australian. Swa sceal menn hiera gold winnan, þurh lic-þytignesse. Þa Ian Thorpe, se is gehaten "Thorpedo", hie gelædde.\n- xix d: Her wearþ widcuþ þæt in Cambodian ond Suðvietname great ond forecumende sumorregen macode greatne flod þære Mekong-ea ond he draf manige of hira husum ond fordyde þone wæstm. Ond in þissum monaðe in Bengal-lande regen macode greatne flod ond unwæstm.\n- xx d: Her æfter æfen sum sceat lytelne utberstendne fyrspere in þæt MI6-boþl neah Westmynstre in Lundenbyrig ond in þæm boþle is mycel dyrngeweorc to werianne Englaland.\n- xxv d: Her wæs heahceosung in Jugoslavian, ond sume secgaþ þæt Koštunica hæfþ getalode maran þonne healf ond sceal fon to rice, ac Milosevic segþ þæt hit is læssa þonne healf ond sceal beon oþre ceosung, ond is wen gewinnes. Ond is wen þæt manige þara scyldæwearda willen healdan mid Koštunican gif weorþe strætgefeoht.\n- xxvi d: Her in Prag ceastre ongann gemot þæs World Bank, ond þæm .xxvii. dæge ongunnon þær greate scawunge ymb þa byrðne eftgieldunga earmra þeoda, ond æweardas fuhton hearde wið þæm mid bordum ond sticcum ond teagorlyfte.\n- xxvii d: Her in heardum winde ond mónleasum nihte æfter æfne scip gehaten Express Samina sloh stan in Aegea-sæ neah Paros iege þonne his scipmenn alætton hira stedum to seon fotðoðor. Ond hit sanc swifte, ond hit bær ymb .dxxxl. menn, ond ymb hundræd hira aswulton in sæ for anum sige mid þoðore on gærse. Ond Paroses særimaweardtoga aswealt þurh heortcoðan2) þenden he nerode sumne of sæ. Ond þa scipmenn willað gan fore deman for morðre.\n- xxviii d: Her in Denemearce wæs ceosung ymb þa niwan mynete euro, ond mara dæl þara Dena ceos þæt Denemearc healde his agenra mynete þe hatte krone.\n- xxviii d: Her Ariel Sharon eode to þæm Templbeorge in Ierusaleme ond he is Israhelisc fyrdtoga, ond manige Arabas wurdon ierremode æt þæm, ond ongann strætgefeoht Israheliscra æwearda wið Palestiniscum in Eald-Ierusaleme ond oðrum stedum. God bringe frið ond mæste to þæm stedum þær geo þu eode swa mann ond menn nemnedon þé Iesus Christus.\n- xxx d: Her an Grecisca scip Zeus .iii. gehaten sloh stanas neah Naxos iege ond sanc ond hit bær .li. ac hie ealle wurdon generede.\n1) Geanlæhtan Þeodscipas (pl.) = United Nations.\n2) heortcoþa = heart attack.\n3) Stanlow in Cheshire. (The name means "stone mound"; Stanlow Point is a small low rise where there was an abbey once.)\nAndrew Smith for the entry about the Pope for the 5th and for part of the entry about Timor for the 6th.\nLeigh Harrison for the Olympic Games entry for the 18th.\nAnno MM Winterfylleð\n- i d: Her in Sydney in Australiae endodon þa .xxxvii.þan Olympiscan plegan.\n- Her in Norþwice1) in Englalande forþferde se mándædmæra Reggie Kray þurh carcinomate þære blædre, ond he lifde .lxvi. wintru. Ond on .xi. dæge he wearþ gebyrged in Lundene.\n- iv d: Her æt Kolubara in Serbiae col-delferas fuhton wiþ manigum scyldæweardum, ond þa coldelferas ahton gefeohtstowe gewald, ond fyf dagas fore þissum hie alætton hira geweorc.\n- v d: Her æt manigum stedum in Serbiae formanige foron ætgædre wið Milosevices rice, ond æweardas wiðstodon manigum hira, ac healf milliones hira cwom to Belgrade middanceastre, ond manige scyldæweardas ne fuhton wel wiþ him ond sume eodon mid him, ond se folc nomon Iugoslaviae witenagemothus ond forbærned hit, ond hie eac nomon þæt feorrseounghus, ond Vojeslav Koštunica feng to rice ond seo democratia nu sið ond late cwom to Iugoslaviam. Ond Milosevic afliemde to eastan to Bor ceastre in Serbiae ond werode his sylfne in delfunge æt his hame. Ac in Serbiam is eac þæt Serbisca witenagemot, ond hit giet hieldþ for Milosevice.\n- vi d: Her Letsie .iii. cyning Lesotho-landes demde þæt Thabo Mbeki foresittend Suðafricae sceal gieldan ane cu swa wite for þæm þe he ne eode to þæs cyninges weddunge, ond se cyning miht swa beodan for þæm þe Mbekis moðor wearþ acenned in Lesotho rice.\n- xi d: Her forþferde Donald Dewar Scotlandes fyrmestscealc2) þurh bledunge in his brægne, æfter þæt he feoll in stræte neah his huse in Eadwinebyrig3), ond he lifde .lxiii. wintru, ond on .xviii. dæge he wearþ gebyrged in Glascú6).\n- Her elpend acennede geongne in Legeceaster4)-deortune in Englalande.\n- xii d: Her in Englalande in Hamtunscire ond Suðseaxnum ond Cente ond Suðfolce swiðe heard regen macode deop flod.\n- xvi d: Her in Sharm el Sheikh in Sinai-lande ongann gemot to secanne frið gemang Israhele ond þæm Palestiniscum.\n- xvii d: Her æt Hæþfelde5) in Heorotfordscire in Englalande irenweg-gewægnoþ afleag of his wege ond tobræc ond feower menn aswulton ond manige wurdon gewundode, ond æfterra wearþ widcuþ þæt hit wearþ þurh gebrocenum weg-irene. Ond in æfterrum wucum manige dælas Englalandes irenwega wurdon eft-gelegde, ond manige siðas on irenwege wæron slawe oþþe ne eodon.\n- Her Elizabeþ .ii. cwen Englalandes eode to Romam ond spræc mid þæm papam.\n- xviii d: Her in Sydney in Australian ongan þa Paralympiciscan plegan.\n- xix d: Her se Dalai Lama eode to Norþiralande to secanne frið.\n- Her giet wæs gefeoht in þæm Palestinwara stedum.\n- xxviii d: Her in Bugganóran9) in Suðseaxnum strang spinnwind derede mara þonne hundteontig botl ond dyde micelne hearm.\n- xxix d: Her in Chile Pinochet eode in seochus for þære seocnesse pneumonia.\n- Her in Sydney in Australiam endode þa Paralympiciscan plegan.\n- xxix-xxx dd: Her on Englalande wæs great storm mid winde ond flode, ond mæst in suðe ond fyllede manige treowas on irenwegas ond strætwegas, ond æt þæm Nædlum stanum æt ende Wihtlandes wind wearþ hund mila in stunde. Ond æt Seolesiege7) in Suðseaxnum wæs spinnwind. Ond in Norþymbrum wæs snaw. Ond in æfterdagum wæs giet regen, ond man ne mihte gan to Eoforwice8) buton in bate oþþe þurh lyfte.\n2) First Minister.\n8) Bognor Regis.\nAnno MM Blotmonað\n- In geare .mm. in þæm þrím monþum Hærfestmonaðe Winterfylleðe Blotmonaðe þe ætgædre hataþ autumnus in Boclædene ond hærfest in Englisce feoll in Brytene mara regen þonne wæs siþþan menn ongunnon weder-gearwritunga in geare .mdcclxvi..\n- v d: Her in Englalande giet is wind ond regen ond micel flod.\n- Her in Addis Ababa ongean wearþ gebyrged Haile Selassie þe ær wæs lange casere Ethiopiae, ond he forleas his ric in geare .mcmlxxiv., ond he forþferde in geare .mcmlxxv..\n- vi d: Her Elizabeth Englalandes cwene modor feoll æt hame ond bræc hire wynstran wiðoban1).\n- Her in Nigeriae ele-berend sloh wægnas æt æwearda strætforstandunge on wege þe sciett of Ibadan to Ife ond hit wæs full of fyr-ele for wægnum ond twa hundteontig oþþe ma swulton in fyre.\n- vii d: Her in Sctae Mariae seochuse in Mameceastre in Englalande wurdon getwæmde getwinnas þe menn heton Mary ond Jodie ac hira rihtan naman sind Rosie ond Gracie Attard, ond hie wurdon acennede on .ii. dæge Weodmonaþes, ond hie wæron geanlæhte be hira hupebanum swa læcas hataþ ischiopagus, ond hira ieldran wunodon in Xaghra on Gozo iege neah Maltan. Ond Mary forþferde for þæm þe þa twegen ætgædre hæfdon ane heorte. Ond in ærdagum wæs æwspæc ymb þis, for hira ieldran segdon þæt God ne wyscede þæt an hira aswelte to nerianne þa oðerre. Ond on þæm .xix.þan dæge Æfterran Geolan Mary wearþ gebyrged in Gozo. Ond on .xxvii. dæge Midsumermonaðes geares .mmi. Gracie eode to hame in Gozo.\n- Her in Americae wæs heahceosung, ac þa rim wæron swiðe nea, ond in Floridam menn þurfton efttalian, ond menn wiðcwæðon, ond þurh manige dagas man ne wiste hwa wolde beon se .xliii.oþa foresittend þæs USA.\n- Her in Lundene sume brucon in þone Millenium Dome mid strangum delfendum wægne þe hatte JCB, to stalianne frætwa, ond þara frætwa weorþ is .cccl. millionas punda, ac æweardas fengon hie. Ond hit wære seo greatost þiefþ frætwa þæt a wæs. Ond on .xviii.þan dæge solmonaðes geares .mmii. man brohton hie fore demum ond sendede hie to carcerne.\n- Her forðferde Ingrid Denemearces cwene modor, ond heo lifde .xc. wintru.\n- xi d: Her wæs great ond heard fyr in irenweg-gewægnoþe þenden hit rann þurh þyrelwege in Kitzsteinhorn beorge neah Kaprun in þæm Eastriciscum Alpum, ond .cl. oþþe ma wurdon forbærnede oþþe atorlyft of þæm fyre ofsloh hie, ond mæste dæl hira wæron þær for winterplegum. God sie mid hira sawlum ond mid hira cynnum.\n- Ond giet is flod in Brytene, ond is wen þæt eall se regen in Brytene wile macian flod oþ Eastermonaðe geares .mmi., for þæm þæt land is wæterfull ond ne mæg healdan ma wæter. Ond ymb Seljaby in Eoforwicscire is niw lacu greatora þonne Vinundar-mere2).\nYmb þisne dæg wæs sar and great regen in Niwsuðweala underrice in Australiam, ond dæl þæs landes micel swa eall Brytene wearþ under flode, ond his wæstm wearþ fordon. Ond in gearum .mcmxcviii. ond .mcmxcix. dryhþ fordyde his wæstm.\n- Her in Sogn og Fjordane provinciam in Norðwege man openode niwne langne þyrelwag under heam beorgum of Nyheim in Aurland to Håbakken in Lærdal ond hit is fyfteon ond healf mila lang ond hit is se lengest þyrelwag for drifunge in worulde.\n- xvii d: Her Clinton foresittend eode to Hanoi in Vietname.\n- xviii d: Her Clinton foresittend eode to Ho Chi Minh City þe ær hatte Saigon ond wæs Suðvietnames heafodstede.\n- xix d: Her Clinton eode to hame, ond in Den Haag in Niðerlande ongann gemot ymb wederwearmunge.\n- xx d: Ymb þisne dæg in Prag in Czechlande forþferde Emil Zatopek se mæra Olympisca rinnere, ond he lifde .lxxviii. wintru.\n- xxiii d: Her in Brytene wæron ceosunga for feower witenagemotmannum, ond se mægenwerod3) Labour ahte ealle. Ond in Americam wæs Þancgifungdæg.\n- xxv d: Her æfter manigum efttellungum ond spacum ond wiðcweðungum sume segdon þæt George Bush sceal fon to rice in þæm USA, ac in æfterdagum wæron ongean spacas ond wiðcweðunga, ond giet ne mann feng to þæm rice. Ond snaw ond forst cwomon to Englalande.\n- xxvi Her in Den Haag in Niðerlande endode seo gemot ymb woruldwearmunge, ond of hire ne wearþ geþwærnes.\n- xxvii d: Her man ongann delfan niw wæterweg æt Preosttune4) þe wile sceotan of Lonceaster-wæterwege5) to Ripele6) ea, ond hit is þæt fyrmest niwa wæterweg in Brytene in hund gearum.\n- Her in Péacháme7) in Lundene cnapan ofslogon be seaxe Nigeriscne cnapan genemmed Danilola Taylor, ond he lifde teon wintru: þus hie dydon, giet ean fyrwæpnum.\n- xxx d: Her Englalandes cwen lagode þæt Anne hire dohtor sceal weorðan cniht þæs Þisles for þæm þe heo manige gearu worhte micel for earmum leodum.\n- Her in Chile dema demde þæt Pinochet wæs hal to ganne fore demum.\n- Her wearþ widcuþ þæt seo swiðe bealoful seocnes Ebola cwom of African to Pakistane, ond þær is wen maniga deaða.\n- Her æt Kumal in Nepale wealdhere .cl. Maoista oþþe ma fohte wið æweardum ond ofsloh .xi. hira.\n- Her æt Ibute-Oko wice fiscera on Nigeriae særiman eorþ-ele-ædre weorþ to fyre ond sixtig swulton in fyre oþþe ma.\n2) Windermere (in the Lake District in England).\n4) Preston in Lancashire.\n5) Lancaster Canal.\n6) River Ribble.\n7) Peckham in south London (= "peak home").\nAnno MM Geolmonað\n- ii d: Her Bretlandes witenagemot forgaf eall þæt twentig earme þeoda sceoldon gieldan to Bretlande.\n- iv d: Her wearþ widcuþ þæt se bealofulla micg Anopheles þe birþ þone malariam eardaþ in Sceapiege2) be Temesemuðan in Englalande.\n- v d: Her forþferde Colin Cowdrey se mæra criccetmann1), ond he lifde .lxvii. wintru, ond he wæs lange seoc, ond he wearþ acenned in Indiam.\n- vii d: Her in Nice in Francrice ongann gemot ymb bysgu þæs EEC, ond in strætum þær Frencisce scyldæweardas gehatene CRS fuhton mid teagorlyfte wið gewinnum manna.\n- Her wæs heahceosung in Ghana lande ond Jerry Rawlings aleas his ric, ond he rixode .xix. gearu.\n- vii-viii dd: Her ongean wæs great flod ond storm in Suðwealum ond Defnum ond Westseaxnum.\n- x d: Her in American hiehstum æwgemote ongann spæc ymb hwa sceal weorðan foresittend.\n- xi d: Her in Algiers Ethiopia ond Eritrea macodon frið.\n- Her Ehud Barak fyrmestscealc Israheles alætte his ric ond lagode þæt sie heahceosung.\n- Her ongean flod ond wind derede irenwegas in Englalande.\n- xii d: Her William æþeling Englalandes cwom to hame of Tortel wice in Chile landes feorran suþdæle, ond he hæfde gewunod þær ymb .lxx. dagas. Ond he is þære cwene fyrmestes sunes fyrmest sunu.\n- Her Clinton foresittend wæs in Belfast ceastre in Norþiralande.\n- xiii d: Her in æfne æfter langum spacum ond efttellungum Al Gore forbeah ond segde þæt George W.Bush sceolde fon to rice in þæm USA.\n- xiv d: Her in Péacháme4) in Lundene æt sunnupgonge æweardas fengon .xi. cnapan ymb Danilolan deað, ond þæm ilcan dæge hie freogedon anne hira, ond alyfedon six hira agan ac heton þæt hie giet wæron oncunnede.\n- Her Shlomo Ben-Ami utlandscealc Israheles ond oþer eodon to Gazan ond metton Yasser Arafat to secanne frið, ond Ehud Barak spræc ymb gifunge to þæm Palestiniscum þone Templbeorg þær sind nu þa twegen swiðe haligan Muslimiscan templ þe hatton al-Masjid al-Aksa` ond al-Haram al-Sharif, ac þis nis gód to manigum Iudeum, for þæm þe þær wæs geo þara Iudea templ. Ac in æfterrum dagum sume Palestiniscum segdon þæt hie ne woldon macian frið gif Israhel ne alyfe gan to hira hamum þa Arabas þe afliemdon in geare .mcmxlviii. þenden Israhel wearþ, ond hie sind swiðe manige ond hira cildru. Ond Muslimisc templ hatte in Arabgereorde masjid oððe jamî` ond in Niwenglisce mosque.\n- Her gemot lagode þæt manige fisceras ne mihton fiscian in þa sæm ymb Brytene ond Francrice, for þæm þe þá fiscas hæfdon geworden swiðe feawe.\n- xv d: Her se gebidende cyrnmihtofen3) æt Chernobyle in Ukraine endode his geweorc, ond þis næs wynn to þæm ymbwuniendum, for þæm þe six þusend hira worhton þær.\n- Her in Luoyang ceastre in Cinalande soncræfthus tobærned ond .cccix. aswulton in fyre.\n- xvi d: Her neah Mexico-ceastre þe geo hatte Tenochtitlan se fyrbeorg Popocatepetl onwac, ond his nama in Aztecgereorde segþ "récende beorg".\n1) cricketer (NE "cricket" < French criquet = "stick".)\n2) Isle of Sheppey.\n3) nuclear reactor.\n4) Peckham in south London (= "peak home").


Pretty rhinestonesvintage rhinestonesGermany rhinestonesfiligree rhinestonespendant rhinestonesnecklace rhinestoneswith rhinestonesBlue rhinestonesStone rhinestoneslike rhinestonescabochon, rhinestonesblue rhinestonesrhinestones, rhinestonesand rhinestonessimulated rhinestonespearls. rhinestonesVery rhinestonespretty rhinestoneslight rhinestonesweight rhinestonesfiligree rhinestonesdesign. rhinestonesMeasures rhinestonesabout rhinestones22.5 rhinestonesinches rhinestoneslong, rhinestonesand rhinestonesthe rhinestonespendant rhinestonesmeasures rhinestonesabout rhinestones2 rhinestones1/4 rhinestonesinches rhinestoneslong rhinestonesand rhinestones1 rhinestones7/8 rhinestonesinches rhinestoneswide. rhinestonesThe rhinestoneschain rhinestonesis rhinestonesvery rhinestoneslightweight rhinestonesand rhinestonesappears rhinestonesthat rhinestonesthe rhinestonessilver rhinestonescoloring rhinestonesis rhinestonesworn rhinestonesoff rhinestoneson rhinestonespart rhinestonesof rhinestonesthe rhinestoneschain rhinestonesto rhinestonesreveal rhinestonesa rhinestonesbrass rhinestoneslike rhinestonescolor. rhinestonesAlso rhinestonesthe rhinestonesclasp rhinestonesis rhinestonesslightly rhinestonesbent rhinestonesand rhinestonesdoesn't rhinestonescompletely rhinestonesclose rhinestonesproperly. rhinestonesI rhinestoneswould rhinestonesrecommend rhinestonesadding rhinestonesa rhinestonesnew rhinestoneschain rhinestonesand rhinestonesclasp, rhinestonesbut rhinestonessome rhinestoneswould rhinestonesprefer rhinestonesthe rhinestonesoriginal rhinestonesvintage rhinestonespatina, rhinestonesbut rhinestonesplease rhinestonesbe rhinestonesaware rhinestonesthat rhinestonesI rhinestoneswould rhinestonesrecommend rhinestonesa rhinestonesnew rhinestonesclasp rhinestonesat rhinestonesleast. rhinestonesVery rhinestonespretty rhinestonespendant rhinestonesnecklace, rhinestoneswearable rhinestoneswith rhinestonesminor rhinestonesrepair.


Ælfric's Sermo de Die Iudicii\nEdited by John C. Pope. Reproduced here by permission of the Council of the Early English Text Society. EETS retains full copyright of the text, which may not be downloaded or reproduced for purposes other than private study without permission from the Society.\nInterrogatus autem Iesus a Pharisaeis quando venit regnum Dei, et reliqua.\nSeo halige Cristes boc þe ymbe Cristes wundra sprycð segð þæt ða Sunderhalgan on sumne sæl ahsodan urne Hælend Crist ymbe hys tocyme, and ymbe Godes rice on þam mycclan dæge þe we Domes dæge hatað and he hym andwyrde þuss: Ne cymð na Godes rice be nanre cepinge, ne menn ne cweþað na, efne he cymð nu; for þam þe he cymð færlice, swa swa færlic liget, þe scyt fram eastdæle scinende oð westdæl. And[d] swa swa gefyrn gelamp on Noeys flode, menn æton and druncon and dwollice leofodan, cnihtas wifodon and wif ceorlodan, oðþæt Noe eode into þam arce. Þæt flod þa becom færlice ofer hi ealle, and eall mancynn adrencte, buton eahta mannum, þe innan þam arce wæron, swa swa hym wissode G[o]d. And swa swa on Loðes dagum eft syððan gelamp, menn æton and druncon, bohtan and sealdan, byttlodan and plantodan, and beeodan heora tilunga; þa sende God færlice, sona swa Loð wæs of þære byrig alæd, ofer þam fif burhscirum fyr and swefel, swylce hit renscur wære, and mid ealle forbærnde þa fif burhscira. Eall swa bið on þam dæge þe ure Drihten bið æteowed, and he cymð to demenne on þam micclan dome eallum mancynne, ælcum be hys weorcum. Gif hwa bið on þære tide ymbe hys tilunge, [oððe on his huse,] oððe on hys æcere, ne mæg he geefstan þæt he aht ahredde oððe aweg gebringe, gewæda oððe fata. On þære nihte beoð twegen on anum bedde; an þæra bið genumen, and oðer bið forlæten. And twa grindað þonne on anre cwyrne ætgædere; seo an bið genumen, and seo oðer bið forlæten. Twegen beoð on æcere erigende ætgædere; se an bið genumen, and se oðer bið forlæten. Hi andwyrdan þa and hyne ahsodan þuss: Hwider beoð hy genumene? And he hym cwæð to, Swa hwær swa þæt hold bið, þider gadriað þa earnas.\nWe willað eow nu secgan sceortlice, gif we magon, þa diglostan word on þisum Drihtenlican godspelle, for þon þe ge eaðe ne magon hyt eall understandan. We habbað nu gehyred on þisum halgan godspelle þæt we ne magon na cepan, ne nanum menn nis cuð, hwænne ure Drihten cymð to demenne mancynne on þam endenyhstan dæge þysse worulde; ac we gelyfað swaþeah þæt us alogen ne bið þæt he cymð soðlice mid hys scinendum englum on þissere worulde geendunge us to demanne, ælcum be hys geearnungum; and he þonne forgifð þam þe hym gehyrsumedan, and þam þe hine gegladodan mid goodum weorcum æfre, þa ecan myrhðe and þa ecan (mid)wununge mid eallum his halgum on heofonan rice. Þa earman synfullan, þe hyne forsawan on life, and mid yfelum dædum hyne æfre gremodan, þa beoð besencte on þære sweartan helle, mid þam awyrgedum deoflum, æfre to worulde; and se ðe þyses ne gelyfeð, nys hys geleafa naht.\nSe Hælend us sæde soðlice gelicnysse be Noeys flode and Loðes alysednysse; nu wite ge sume hu hit wæs be Noe and be hys flode, ac eower fela nat hu hyt wæs be Loðe; ac we wyllað eow secgan. Loð wæs iu gehaten sum halig Godes þegn, Abrahames broðor sunu, ær Moyses æ; se eardode þa on þam yfelan leodscipe Sodomitiscre burhware, þa wæron synfulle menn, and bysmorlice forscyldgode on sceamlicum dædum. Þa forbærnde hi God mid heora fif burhscirum mid heofonlicum fyre and hellicum swefle; ac he sende on ær twegen scinende englas to þam geleaffullan Loðe, and alædde hyne ut of þam fulan mancynne, þæt he mid him ne forwurde.\nEall swa bið on Domes dæge on ures Drihtnes tocyme: þæt fyr cymð swa færlice þæt menn foresceawian ne magon, and mid egeslicum bryne ealne middaneard ofergæð; and menn þonne ne gymað, for þam micclan ogan, æniges oðres þinges butan þæs anes brogan, ne nan mann ne mæg ætberstan þam bradan fyre ahwider; and þæt fyr þonne afeormað þas eorðan, and hi geedniwað to ænlicum hiwe, and heo ne bið na forburnen, ac bið geclænsod from eallum þam fylþum þe hyre fram frymðe becomon, and heo swa on ecnysse eall scinende þurhwunað.\n"On þære nihte beoð twegen on anum bedde; an þara bið genumen, and oðer bið forlæten." Niht is her gecweden for ðære nytennysse, and for þære mycelan ehtnysse on Antecristes timan; þonne beoð twegen menn on anum bedde ætgædere; an þæra bið genumen, and oðer bið forlæten. Ða beoð þonne on bedde þe beoð on stillnysse, and from eallum woruldcarum æmtige þonne beoð, and Godes þeowdom begað mid goodum inngehyde; ac hi ne beoð na twegen, ac on twa todælede. Oþre beoð gecorene and God gecweme, oðre beoð mid hiwunge on his þeowdome afundene. Þonne genimð se Hælend to hys heofonlican rice þa þe æmtige wæron fram eallum woruldcarum, æfre on his þeowdome oð ðone endenyhtstan dæg; and sume eac of þam, ðe ungesælige wæron, and mid leasre hiwunge and lyffetunge ferdon, he forlæt bæftan hym, and hi beoð þonne belocene wiðutan þære ecan myrhðe. Swa bið se an genumen and se oðer forlæten þe on þam bedde beoð þonne gemette-- þæt is, on þære stilnysse heora staþolfæstan modes; na twegen menn ana, ac on twa wisan gemodode, oðre mid soðfæstnysse, oðre mid hiwunge.\n"Twa grindað þonne on anre cwyrne ætgædere; se[o] an bið genumen, and seo oðer bið forlæten." Ær he cwæð twegen, nu he cwæð twa, on anre cwyrne emlice grindende. Þæt synd þa woruldmenn þe woruldþing begað; and seo woruldcaru is þære cwyrne wiðmeten, þe æfre gæð abutan ymbe fela geþohtas and mislicum dædum þe mann behofiað, and hefegum geswincum, swa swa ge sylfe witon. Be þysum he cwæð twa, and nolde cweðan twegen, for þam þe hi soðlice ne beoð on swylcere fullfremednysse þæt hi sylfe magon hy[m] sylfum wissian, ac hy sceolan lybban be heora lareowa wissunge, bisceopa and mæssepreosta, and heora misdæda betan be heora scrifta tæcinge, and of heora tilunge don symle æmyssan; ac hi ne magon swaþeah þam beon geefenlæhte þe ealle þing forleton for þæs Hælendes lufon, and hym æfre þeowodon. Forði synd twa gecwedene, and no twegen weras, for þam woruldcarum þe hi on wuniað. Of þam woruldmannum witodlice beoð on twa wisan gemodode and mislice gelogode; sume beoð gecorene, sume wiðercorene; sume hi libbað heora lif rihtlice, sume wolice and on synnum geendiað; þonne genimð se Hælend to hys heofonlican rice on þam micclan dæge of þam woruldmannum þa ðe mid goodum willan and weorcum æfre hym ær gecwemdon oð heora lifes ende, and þa wiðercorenan beoð wiðutan belocene; þonne bið seo an genumen, and seo oðer forlæten.\n"Twegen beoð on æcere, erigende ætgædere; se an bið genumen, and se oðer bið forlæten." Her he cwæð twegen, and nolde cweþan twa, for þære fullfremednysse and fægerum geþingþum þe þa habban sceolan þe on Godes æecre swincað. Godes æcer is Godes gelaþung, þæt is, eall Cristen folc þe on Crist gelyfð, swa swa Paulus cwæð on sumum his pistole to þam geleaffullum mannum þe he to geleafan gebigde: Dei agricultura estis, Dei edificatio estis. Þæt is on Englisc, Ge synd Godes tilung and Godes getimbrung. Witað nu þis: Biscopas and mæssepreostas syndon manna lareowas; hi sceolan hogian ymbe þæs Hælendes tilunge, þæt hi manega sawla of manncynne gestrynan þam welwillendan Hælende, þe wile us habban. Hi sceolon þone Christendom don Cristes folce, and mid heora lare symle to geleafan weman, and æfre mid weorcum hym wel bysnian, and on heora þeowdome þe hi Gode þeowiað hym forþingian; þonne beoð hi rihtlice Godes tilian on þam gastlican æcere, and hi swa miclum beoð on maran geþingðe, swa hi ma sawla of manncynne begytað to heofonan rice; and hi habbað ealdordom on þam ecan life ofer eallum þam sawlum þe hy Gode gestryndon mid þære gastlican teolunge.\nIs swaþeah to lyt þæra lareowa nu þe þus don wille, and is mancynn forþi miclum gerymed, for þam þe þæra is feawa folces lareowa þe geornlice hogie hu man yfel alecge and unrihtwisnysse, and riht arære, swa swa we rædað on bocum: Canes muti non possunt latrare: Hi synd þa dumban hunda[s], and hy ne magon beorcan. Þis cwæð se witega be Godes lareowum, þe noldan bodian and gebigan manncynn to Godes willan þa on þam timan þe hi wæron. Nu is hit gyt wyrse on urum timan, þæt we ealle suwiað, and unriht gæð forð openlice and digollice, and we embe ne hogiað. Witodlice þa lareowas þe us lar of com, hi bododan þam hæðenum and þam hetelum ehterum, and heora lif sealdon for Godes geleafan; ac we ne durran nu to þam gedyrstlæcan, þæt we Cristenum cyninge oððe Cristenum folce Godes beboda and Godes willan secgan.\nNu synd twegen gecwedene þe Gode tilian sceolan on þære gastlican tilunge on Godes gelaðunge, for þam ðe hi ne beoð ealle on ane wisan geworhte. Sume hi beoð geornfulle, sume gymelease, sume anræde, sume asolcene, sume nyttwyrðe, [sume unnyttwyrðe], sume swyðe fremfulle, sume swiðe derigende. Þonne bið se an genumen, and se oðer forlæten, þonne se Hælend genimð to his halgum englum ða goodan lareowas into Godes rice, and þa yfelan beoð wiðutan belocene. On þisum þrim endebyrdnyssum bið eall mancynn belocen: twegen on þam bedde, and twa æt þære cwyrne, twegen on þam æcere, swa swa ge gehyrdon nu.\n"Hi andwyrdan þa and hyne ahsodan þuss: Hwider beoð hi genumene? And he hym cwæð to, Swa hwær swa þæt hold bið, þider gaderiað þa earnas." Þa Sundorhalgan ahsodan þone Hælend þa þus: hwider þa goodan sceoldan gegripene beon, oððe hwider þa yfelan beon forlætene. Ða andwyrde he be þam goodum, and nolde be þam yfelum. Þa earnas getacniað þa geþungenan halgan; and swa swa earnas hi gegaderiað þær þær þæt hold bið, swa beoð þa halgan weras to þam Hælende gegadorade, þær þær he on menniscnysse mihtiglice rihsað, soð mann and soð god, an Godes Sunu þæs ælmihtigan Fæder, mid þam he æfre ricsað, and mid þam Halgan Gaste, on anre godcundnysse, amen. Þa þe beoð forlætene and belocene wiðutan of þam þrim werodum, þa gewendað to helle, mid eallum deoflum fordemede on ecnysse; and hi næfre syððan nane miltsunge ne begitað, for þam ðe hi æfre ær on synnum wunedon.\nWe habbað nu gesæd hu ða Sundorhalgan ahsodon þone Hælend be ende þissere worulde; nu wille we eow secgan sceortlice, gif we magon, hu hys agene leorningcnihtas hyne ahsodon be þam, swa swa seo [Cristes] boc us cyð be þam ylcan: Interrogatus Iesus a discipulis de consummatione seculi, dixit eis, Cum autem uideritis abhominationem desol[a]tionis, et reliqua.\nÐa halgan apostolas þe mid þam Hælende ferdon, þa þa he her on worulde wunode mid mannum, ahsodan hyne endemys be þissere worulde geendunge; he hym þa andwyrde, and hym þus to cwæð: Þonne ge geseoð standan on þære halgan stowe onscuniendlic deofolgild, swa swa Danihel awrat, se ðe þæt ræde oððe rædan gehyre, undergyte he þonne þæs witegan word. Ða þe on Iudea lande þonne lybbende beoð, þa fleoð þonne to muntum and to micclum dunum; and se ðe on his hus bið on þam healicum hrofe, ne astige he þonne of þam sticolan hrofe, þæt he hys yddisce ahredde þe on þam huse bið. And se þe on æcere beo ymbe hys tilunge, ne cyrre [he] underbæc to genimenne hys reaf. Wa þam eacniendum on þam yfelum dagum, and þam fedendum on þære frecednysse. Biddað eornostlice þæt hyt ne beo on wintra, oððe on reste[n]dæge, þonne ge æmtige beoð. Þonne beoð witodlice swylce gedrefednyssa swylce næfre ær næran, ne eft ne gewurþað. Butan God gescyrte þa sorhfullan dagas, eall mancynn forwurde witodlice ætgædere. Ac for hys gecorenum he gescyrte þa dagas. Gif hwa þonne eow sægð þæt Crist sylf beo þonne on worulde wuniende mid mannum, ne gelyfe ge þæs, for þam þe [lease Cristas on þam timan] arisað and fela tacna wyrcað, menn to beswicenne mid heora scincræftum, and eac þa gecorenan menn, gif hit gewurðan mæg. Warniað eow [eornost]lice; ic hyt hæbbe eow gesæd. Sona æfter þære gedrefednysse adeorcað seo sunne, and mid ealle aþeostrað, and eac se mona, and steorran feallað færlice of heofonum, and heofonan mihta beoð þonne astyrode. Menn geseoð þonne mannes Sunu cumende on þam healicum wolcnum mid micclum wuldre; he asent þonne soðlice hys englas, and hy gegaderiað Godes gecorenan menn fram þam feowor windum þissere worulde, and of þære eorðan up oð þa heofonan.\nWe habbað nu gesæd þis halige godspell anfealdum andgyte, and we eac willað þæt gastlice andgyt þurh God eow secgan.\n"Þa halgan apostolas þe mid þam Hælende ferdon, þa þa he her on worulde wunode mid mannum, ahsodan hyne endemes be þissere worulde geendunge; he hym þa andwyrde, and hym þus to cwæð: Þonne ge geseoð standan on þære halgan stowe onscunigendlic deofolgyld, swa swa Danihel awrat, se ðe þæt ræde, oððe [r]ædan gehyre, undergyte he þonne þæs witegan word." Iu on ealdum dagum, ær ðam þe Cristendom wære, menn worhton deofolgyld wide geond þas woruld, and hi þæto gebædon; ac ure Drihten adwæscte þone hæðenscype mid hys halgan tocyme, and þone Christendom arærde þurh hyne sylfne ærest, and þurh hys leorningcnihtas, and þurh hys lareowas syððan. Nu ne wyrcð nan mann nu on þysum timan, gif he geleafan hæfð, hæþengyld openlice; ac se arleasa Antecrist on [ende] þissere worulde wyrcð fela wundra þurh hys feondlican mihte, and þurh Godes geþafunge, and segð þæt he God si; and þurh hys mycclan wundra menn bugað to hym and on hine gelyfað, hym sylfum to forwyrde; ac þa gecorenan halgan hym wiðcweðað æfre, þeah ðæ þa gedwolan hys gedwyldum gelyfan. Hwæt bið mare deofolgyld þonne se deofollica Antecrist hym Godes wurðmynt geahnige, and hyne Gode talige, and man hym to gebiddan þurh hys leasan tacna, and þone Hælend forseon, þe is eall soðfæstnyss? On þære halgan stowe stent þonne þæt deofolgyld, swa swa se apostol awrat on sumum hys pistole: Ita ut in templo Dei sedeat, ostendens se tamquam sit Deus: Swa þæt he sitt on Godes temple, and segð þæt he God sy. Him farað mid æfre ungesewenlice deoflu, þurh ða he wyrcð wundra wide geond þas eorðan, and ofer eallum manncynne becymð seo ehtnyss.\n"Þa ðe on Iudea lande þonne libbende beoð, þa fleoð to muntum and to micclum dunum; and se ðe on his huse bið on þam healicum hrofe, ne astige he þonne of þam sticolan hrofe, þæt he hys yddisce ahredde þe on ðam [huse] bið. And se ðe on æcere beo ymbe hys tilunge, ne cyrre he underbæc to genimene hys reaf."-- We moton eow secgan swa swa ge magon understandan, hwilum anfealdlice be eowrum andgite, hwilum eow geopenian þa inran digolnysse, for þam þe ge eaðe ne magon hyt eall understandan.\n"Wa þam eacniendum on þam yfelum dagum, and þam fedendum on þære frecednysse." Hwæt agyltað þa wif, þe be Godes hæse tymað and heora cild fedað on þære frecednysse? Ac þis is gecweden be þam leasum Christenum, þe beoð mid leahtrum afyllede, swa swa gefearhsugu, and mid unwrencum þa unwaran fordoð, and heora yfel geea[c]niað swylce mid fo[str]e.\n"Biddað eornostlice þæt hyt ne beo on wintra, oððe on restendæge, þonne ge æmtige beoð." Ne mænde he þone winter þe gewunelice cymð on þæs geares ymbryne, ac swa swa he on oðre stowe cwæð, Quia abundabit iniquitas, refrigescet caritas multorum. Þæt is, on Engliscum gereorde, þæt on þam yfelan timan arist seo unrihtwisnyss, and swiðe gemenigfylt, and seo soðe lufu swiðe acolað, na ealra manna, ac swiðe manegra, þæt hy nateshwon ne lufiað þone lifigendan God, ne hyra nyhstan, ne furðan hy sylfe; for ðon se ðe God ne lufiað, ne lufiað he hyne sylfne. Se restendæg is, swa swa we rædað on bocum, halig freolsdæg on Iudea folce, swa swa we healdað þone halgan Sunnandæg fram woruldlicum weorcum; and we sceolan wilnian æfre, and æt Gode biddan, þæt we ne beon æmtige fram goodum weorcum, and on Godes lufan acolode, þonne us se endenyhsta dæg onsigende bið.\n"Þonne beoð witodlice swylce gedrefednyssa swylce næfre ær [næron, ne eft] ne gewurðað." Micel ehtnys wæs on anginne Cristendomes, and eac lange syððan for Cristes geleafan, ær ðam þe man mihte þysne middaneard gebigan fram þam hæþenscype þe hy on afedde wæron to þam soðan geleafan þæs lyfigendan Godes. Man acwealde þa Cristenan mid mislicum cwulmingum, and mid menigfealdum tintregum hi gemartyrode; ac hym geuðe se Hælend þæt hy mihton þa wyrcan þa ilcan wundra þe he sylf geworhte. Nu ne bið hit na swa on Antecristes timan; he tintregað thorn;a halgan, and eac tacna wyrcð, and þa halgan ne magon on þam timan gewyrcan ænige tacna, ac hi yfele beoð forþam gedrefede, þonne se deofol wyrcð menigfealde wundra, and hi sylfe ne magon nane mihte gefremman on manna gesihðe. Þonne wet se deofol, and gewitnað þa halgan mid swylcum [tintregum] swa we secgan ne magon, and mid deofles mihte macað fela wundra.\n"Butan Gode gescyrtte þa sorhfullan dagas, eall mancynn forwurde witodlice ætgædere; ac for his gecorenum halgum he gescyrte þa dagas." Ðreo gear he ricsað and syx monðas on mancynne, on eallre modignysse, eall mid deofle afylled, and on eallum unþeawum and egeslicum fylðum hys lif bið gelogod on þam lytlan fyrste; and ælcne mannan he tiht to hys fulum þeawum, and on ælce wisan he wile mancynn fordon. Ac for Godes gecorenum God gehradað hys timan.\n"Gif hwa þonne eow segð þæt Crist sylf beo þonne wunigende on weorolde mid mannum, ne gelyfe ge þæs, for þam ðe lease Cristas on þam timan arisað, and fela tacna wyrcað, menn to beswicanne mid heora scincræftum, and eac þa gecorenan menn, gif hit gewurðan mæg; warniað eow eornostlice; ic hit hæbbe eow gesæd." Ure Hælend Crist ne cymð na to mancynne openlice æteowed on þissere weorolde ær þam micclan dæge þonne he mancynne demð; ac þa leasan Cristas and þa leasan witegan þonne cumað on Antecristes timan; hi syndon hys lima and hys leasan geferan, and geond þas woruld farað mid feondlicum cræfte, and to fela beswicað mid heora scincræfte; ac þa beoð gehealdene þe þurhwuniað oð ende on Cristes geleafan, swa swa he sylf gecwæð. He gewarnode þa, swa swa þis gewrit us segð, hys halgan apostolas, and eac us þurh hi, þæt we georne healdan hys geleafan æfre, and ure lif syllan ær we hyne wiðsacon; and hyt soðlice gewyrð swa swa he sylf sæde, swa swa we nu ræddon on þissere rædinge.\n"Sona æfter þære gedrefednysse adeorcað seo sunne, and mid ealle aþeostrað, and eac se mona, and steorran feallað færlice of heofonum, and heofonan mihta beoð þonne astyrode." Sona æfter þære ehtnysse bið Antecrist ofslagen þurh Cristes mihte on hys tocyme, and engla werodu beoð astyrede, and mid þam Hælende cumað of þam heofonlican þrymme swutollice æteowde, swa swa us segð þis godspell.\n"Menn geseoð þonne mannes Sunu cumende on þam healicum wolcnum mid micclum wuldre." Crist sylf is mannes Sunu, swa swa he sæde foroft; he is anes mannes sunu swa swa nan oðer man nis; he cymð þonne on þam wolcnum mid micclum wuldre to þam micclan dome, swa swa hit awriten is.\n"He asent þonne soðlice hys englas, and hi gegaderiað Godes gecorenan mann fram þam feower windum þissere worulde, and of þære eorðan up oð þa heofonan." Ða englas þonne blawað heora byman hlude, and eall manncyn arist þe æfre cucu wæs of heora byrgenum, and þa englas gebringaþ þa gecorenan mann to Cristes sylfum, þæt hi mid him ricsian on heofonan rice on lichaman and on sawle, gesæliglice æfre. Crist cwæð on oðre stowe be þam arleasum þuss: Exibunt angeli et separabunt malos de medio iustorum, et mittent eos in caminum ignis, ibi erit fletus et stridor dentium. Þæt [is] on Englisc, Englas farað þonne and asyndriað þa yfelan and þa synfullan menn fram þam rihtwisum, þe ricsiað mid Gode, and awurpað hi ealle innto ðam widgillan fyre þære bradan helle, on þære hy byrnað æfre, þær bið wop and wanung, and toða gristbitung; and hi nahwar ne wuniað butan on þam witum æfre. Soðlice þa halgan siðiað mid Criste to heofonan rice mid hys halgum englum, ge weras ge wifmenn, swa swa hi on worulde lyfodon, and siððan wuniað gesælige mid him on unasecgendlicre blisse a butan ende, Amen.


Gēar - Wikipǣdia, sēo frēo wīsdōmbōc\nGēar is hƿyrftlic tīd þǣre eorðe tō ful gānne be þǣre sunnan. For ƿæccende on eorðe, þēos stend ƿiþ þā tīd þe is geþorften fram þǣre sunnan tō endienne ānne ƿeg geond þone circulcræft andlang þǣm āsprungennessƿege.\nOn tungolcræfte is þæt Iulianisce gēar is gemet tīman, tōmearcod tō 365.25um daga þāre ǣlc hafaþ 86,400 Geondrīciscre Endebyrdnesse ēagantīda .\nÞǣr nis nān ƿoruldƿīde andfenge tācn þæs gēares tō gemete tīde. Sēo Geondrīcisce Endebyrdness Gemeta ne foreseteþ ān. Gemǣne sceortness gebrocen geondrīclīce is a (æfter þǣm Lǣdnan ƿorde annus).\nFor þǣre eorðe eaxisce hleoninge, se ƿeg gēares fēreþ þā fernesse þāra tīmena, gesundrode fram andƿednungum in ƿeðere, and on stundum dæges lēohtes, and þæs ēac on ƿyrtum and eorþƿēlan. In medumƿearmum and undereaxlendiscum stedum, oftost sind fēoƿer tīman gecūðe: Lencten, Sumer, Hærfest and Ƿinter, þe sind tungollīce gesundrod þā sēo sunne cymþ tō þǣm tīdum efennihte and sunnstedes, þēah þā medumƿeðerlice tīman latiaþ æfter heora tungollicum mearcum. In sumum ƿearmbeltiscum and underƿearmbeltiscum stedum is hit gemǣnre tō sprecenne be þǣm regnigum (ēac "ƿǣt" gehāten) tīman ƿiþ þone drygan tīman.\nConsulabēc gēar is nēahsagu þǣre eorðe hƿirftlice tīde on sumre consulabēc. Consulabēc gēar in þǣre Gregorianiscan consulabēc (ēacsƿā on þǣre Iulianiscan consulabēc) hafaþ oþþe 365 (gemǣne gēar) oþþe 366 (bissextus) daga.\nÞæt ƿord "gēar" is ēac gebrocen tō tīdum þe sind nēahlīce gelīce ac ne ful gelīc ge þǣm tungolican gēare ge þǣm consulabēc gēare, sƿelce þæt tīmisce gēar, þæt feohhƿyrftlice gēar oþþe þæt gyldisce gēar, and manig ōðru gēarcynd. Þurh reccinge cann þæt ƿord gēar mǣnan þā hƿyrftlican tīde ǣniges dƿeligendes: tō bȳsne, "Tīƿlic gēar" is sēo tīd on þǣre Tīƿ dēþ his āgnan hƿyrfte.\n↑ International Astronomical Union "SI units" gebrocen on þǣm 18 dæge Solmōnaðes þæs 2010 gēares. (Seoh Table and þæt 5.15. dǣl) Getsetwriten eft fram George A. Wilkins & IAU Commission 5, "The IAU Style Manual (1989)" (PDF-fīl) on IAU Transactions Vol. XXB\nFram "https://ang.wikipedia.org/w/index.php?title=Gēar&oldid=203169" begeten\nMan niwanost wende þisne tramet on þære 22:37 tide þæs 1 Blotmonað 2021.